3 dood, talle vas oor renosterstroperyVeldwagters in die wildtuin. Foto: SANParke/Facebook Drie vermeende renosterstropers is sedert Vrydag in die Krugerwildtuin doodgeskiet en 12 ander in hegtenis geneem. Volgens Sanparke het veldwagters in die Krugerwildtuin Vrydag drie verdagtes in hegtenis geneem en is daar op ŉ swaarkaliber-jaggeweer, ammunisie, toerusting vir stropery en ŉ vars stel renosterhorings beslag gelê. Een van die verdagtes is intussen geïdentifiseer as ŉ onlangs afgetrede bevelvoerder van Frelimo (ŉ politieke party in Mosambiek). Hy was in kamoefleerdrag geklee ten tyde van sy inhegtenisneming. Nog drie verdagtes is Saterdag in hegtenis geneem nadat veldwagters en die honde-eenheid hulle ŉ dag lank nagespoor het. Daar is ook op ŉ swaarkaliber-jaggeweer, ammunisie en toerusting vir stropery beslag gelê. Veldwagters kon ook daarin slaag om op dieselfde dag nog twee verdagtes in hegtenis te neem. ŉ Derde verdagte is doodgeskiet nadat ŉ skietgeveg tussen die veldwagters en vermeende stropers uitgebreek het. Veldwagters het Sondag verdere inligting opgevolg en op twee vermeende stropers in die wildtuin afgekom. Een van die vermeende stropers is doodgeskiet terwyl sy makker gewond en in hegtenis geneem is. Daar is weereens op ŉ swaarkaliber-jaggeweer, ammunisie, toerusting vir stropery en twee vars renosterhorings beslag gelê. Argieffoto: Reint Dykema Oomblikke hierna het veldwagters op nog drie vermeende stropers afgekom. ŉ Skietgeveg het uitgebreek en een van die verdagtes is noodlottig gewond. Die ander twee verdagtes kon daarin slaag om te ontsnap. Daar is op ŉ jaggeweer, ammunisie en toerusting vir stropery beslag gelê. ŉ Polisiebeampte verbonde aan die Skukuza-polisiestasie is intussen ook in hegtenis geneem aangesien daar vermoed word hy is by renosterstropery betrokke. Hy is tans in aanhouding. Glenn Phillips, uitvoerende hoof van die Krugerwildtuin, het gesê dit is uiters bemoedigend om te weet dat daar soveel toegewyde spanne veldwagters is wat elke dag druk ervaar en voortgaan om stropery te probeer bekamp. “Ons moet die pogings van hierdie dapper manne en vroue in uniform ook buite ons parke toepas as ons vordering teen die stropersindikate wil maak.”